Komission asetus (EY) N:o 259/2001,
annettu 7 päivänä helmikuuta 2001,
toimenpiteistä turskakannan elvyttämiseksi Pohjanmerellä (ICES-suuralue IV) ja niihin liittyvistä edellytyksistä kalastusalusten toiminnan valvomiseksi
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(1), sellaisena kuin se on viimeksi muutettuna asetuksella (EY) N:o 1181/98(2), ja erityisesti sen 15 artiklan 1 kohdan,
sekä katsoo seuraavaa:
(1) Kansainvälinen merentutkimusneuvosto (ICES) totesi marraskuussa 2000, että Pohjanmeren (ICES-alue IV) turskakanta on vakavassa vaarassa romahtaa.
(2) Neuvoston kokouksessa 14 ja 15 päivänä joulukuuta 2000 komissio ja neuvosto totesivat, että Pohjanmeren turskalle on laadittava pikaisesti elvytyssuunnitelma.
(3) Norja ja Euroopan unioni vastaavat yhdessä Pohjanmeren turskakannasta, ja osapuolet allekirjottivat 24 päivänä tammikuuta 2001 pöytäkirjan, jossa mainitaan muun muassa hoitotoimenpiteet, jotka olisi pantava viipymättä täytäntöön.
(4) Välitön vaatimus on, että mahdollisimman moni turska voisi kutea helmikuun puolivälistä huhtikuun loppuun 2001 ulottuvana aikana.
(5) Sen vuoksi on pikaisesti tarpeen luoda kyseiselle Pohjanmeren maantieteelliselle alueelle mainituksi ajaksi kalastuskieltoalue.
(6) Pelagisten kalojen ja tuulenkalan pyyntiin käytettävillä pyydyksillä kalastaminen Pohjanmerellä ei kuitenkaan vaaranna turskakantaa. Näiden lajien kalastaminen kalastuskieltoalueella olisi sen vuoksi sallittava.
(7) Sen varmistamiseksi, ettei pelagisten kalojen ja tuulenkalan kalastaminen muodosta uhkaa turskalle, näitä lajeja kalastuskieltoalueella kalastaville aluksille olisi asetettava tarkkailijat.
(8) Kalastuskieltoalueella kalastavien tai sen läpi kulkevien kalastusalusten toiminnan valvomiseksi tarvitaan lisätoimenpiteitä, joilla varmistetaan, että tällaiset kalastusalukset noudattavat vaadittuja kalastusta koskevia edellytyksiä,
ON ANTANUT TÄMÄN ASETUKSEN:
1 artikla
1. Kielletään 14 päivästä helmikuuta 30 päivään huhtikuuta 2001 ulottuvana aikana kaikki kalastustoiminta niissä ICES-suuralueen IV osissa, jotka sijaitsevat 12 meripeninkulman rajan ulkopuolella laskettuna rannikkojäsenvaltioiden perusviivoista, sekä alueella, johon sisältyy seuraavia ICESin tilastoruutuja tai niiden osia:
50 E7(3), 50 E8(4), 50 E9, 50 F0, 50 F1, 50 F2(5)
49 E6(6), 49 E7(7), 49 F1, 49 F2
48 E6, 48 F1, 48 F2
47 F1, 47 F2, 47 F3(8)
46 F3(9)
45 F3(10), 45 F4(11)
44 F3, 44 F4(12), 44 F5(13)
43 F4, 43 F5, 43 F6, 43 F7(14)
42 F5, 42 F6, 42 F7(15)
41 F5, 41 F6, 41 F7(16)
40 F4, 40 F5, 40 F6, 40 F7(17)
39 F4, 39 F5, 39 F6, 39 F7(18)
38 F4, 38 F5, 38 F6
34 F3, 34 F4
33 F2, 33 F3, 33 F4
32 F1, 32 F2, 32 F3.
Edellä mainitun alueen ohjeellinen kartta on liitteessä.
2. Edellä olevaa 1 kohtaa ei sovelleta aluksiin, jotka kalastavat:
a) kurenuotilla tai vastaavalla saartopyydyksillä; tai
b) trooleilla edellyttäen, että:
i) troolien silmäkoko on vähemmän kuin 16 mm tuulenkalan kalastuksessa tai on 32 mm:n ja 69 mm:n välillä pelagisia kaloja kalastettaessa; ja
ii) kaikki aluksella olevat troolit ovat ainoastaan jompaakumpaa sallituista silmäkokoalueista;
iii) alle 16 mm:n silmäkokoa olevia trooleja käytetään ainoastaan 1 päivästä maaliskuuta 2001 ja ainoastaan leveyspiiriin 59° 00' N eteläpuolella.
3. Kun alus toimii edellä 2 kohdassa säädetyillä edellytyksillä, aluksella ei saa olla:
- trooleja, jos sillä on kurenuottia tai vastaavia saartopyydyksiä, tai
- kurenuottia tai vastaavia saartopyydyksiä, jos sillä on trooleja, tai
- mitään muita pyydystyyppejä, jos sillä on trooleja tai kurenuottia taikka vastaavia saartopyydyksiä.
4. Edellä 2 kohdassa säädetyillä edellytyksillä toimivien alusten on oltava kalastusalusten paikantamisjärjestelmällä varustettuja yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetun neuvoston asetuksen (ETY) N:o 2847/93(19) 3 artiklassa säädettyjen edellytysten mukaisesti.
2 artikla
Edellä 1 artiklan 1 kohdassa säädetyllä alueella ja säädettynä aikana alusten on kiellettyä laskea osittain tai kokonaan tai muutoin ottaa missään tarkoituksessa käyttöön pyydystä, joka ei ole 1 artiklan 2 kohdassa säädettyjen edellytysten mukainen.
3 artikla
1. Jäsenvaltioiden viranomaisten on varmistettava, että vähintään 50 matkan ajan tarkkailijoiden on oltava mukana niiden lipun alla purjehtivilla kalastusaluksilla, jotka toimivat 1 artiklan 2 kohdan b alakohdassa säädetyillä edellytyksillä.
Tätä varten kunkin jäsenvaltion on laadittava näytteenottosuunnitelma ja toimitettava se komission hyväksyttäväksi.
2. Tarkkailijoiden on kirjattava pyydyksen kultakin käyttökerralta troolin silmäkoko ja kalastusoperaation maantieteellinen sijainti sekä toteutettava asianmukaisesti suunniteltu näytteenottomenettely arvioidakseen:
a) kullakin pyydyksen käyttökerralla saatujen pelagisten kalojen, tuulenkalojen ja muiden meren eliöiden kokonaispaino, turskaa lukuun ottamatta;
b) kullakin pyydyksen käyttökerralla saadun turskan kokonaispaino;
c) kullakin pyydyksen käyttökerralla saadun jokaisen turskan pituus pyöristettynä lähimpään alempaan senttimetriin;
d) aluksesta purettujen pelagisten kalojen, tuulenkalojen ja muiden meren eliöiden kokonaismäärä, turskaa lukuun ottamatta;
e) aluksesta puretun turskan kokonaismäärä;
f) jokaisen puretun turskan pituus pyöristettynä lähimpään alempaan senttimetriin.
3. Sellaisen aluksen päällikön, joka on määrätty ottamaan tarkkailija alukselle, on toteutettava kaikki kohtuulliset toimenpiteet mainitun tarkkailijan saapumisen ja poistumisen helpottamiseksi ja tarjottava tarkkailijalle asianmukaiset majoitus- ja työskentelytilat.
4 artikla
1. Jäsenvaltioiden viranomaisten on varmistettava, että 1 artiklan 2 kohdan b alakohdassa säädetyillä edellytyksillä ilman aluksella olevaa tarkkailijaa toimineiden alusten puretusta lastista otetaan vähintään sadassa tapauksessa näyte välittömästi purkamisen jälkeen.
Tätä varten kunkin jäsenvaltion on laadittava näytteenottosuunnitelma ja toimitettava se komission hyväksyttäväksi.
2. Näytteenotto on suunniteltava siten, että se tarjoaa arvion:
a) pelagisten kalojen, tuulenkalojen ja muiden meren eliöiden kokonaismäärästä, turskaa lukuun ottamatta;
b) aluksesta puretun turskan kokonaismäärästä;
c) puretun turskan pituudesta pyöristettynä lähimpään alempaan senttimetriin.
5 artikla
Jäsenvaltioiden on lähetettävä komissiolle 1 päivään kesäkuuta mennessä kattava kertomus lippunsa alla purjehtiville yhteisön aluksille nimettyjen tarkkailijoiden toiminnasta ja havainnoista sekä puretuista lasteista otetuista näytteistä.
6 artikla
1. Kunkin jäsenvaltion on toimitettava komissiolle ennen 14 päivää helmikuuta 2001 luettelo sen lipun alla purjehtivista ja yhteisössä rekisteröidyistä aluksista, joilla on lupa harjoittaa kalastustoimia 1 artiklan 1 kohdassa tarkoitetulla alueella ja tarkoitettuna aikana. Luettelossa on kunkin aluksen osalta mainittava yhteisön kalastusalusrekisteristä 30 päivänä syyskuuta 1998 annetun komission asetuksen (EY) N:o 2090/98(20) 5 artiklan mukaisesti annettu kansallinen alusrekisterinumero. Komissio lähettää luettelon tämän asetuksen säännösten valvonnasta vastaaville viranomaisille. Kaikista luetteloon myöhemmin tehtävistä muutoksista on viipymättä ilmoitettava komissiolle, joka ilmoittaa niistä viipymättä valvonnasta vastaaville viranomaisille.
2. Edellä olevan 1 artiklan 2 kohdassa säädetyillä edellytyksillä kalastustoimintaa harjoittavien alusten päällikköjen on toimitettava kertomus faksilla, radiolla, teleksillä tai puhelimella:
- lippujäsenvaltiolle, ja
- tarvittaessa sille rannikkovaltiolle, joka vastaa sen vesialueen toimien seurannasta, jolla kalastus tapahtuu.
Kertomuksessa on oltava:
- aluksella välittömästi ennen kutakin alueelle saapumista olevan kunkin meren eliölajin määrä kilogrammoina elopainoa,
- alueella pyydetyn ja aluksella välittömästi ennen kutakin alueelta lähtemistä olevan kunkin meren eliölajin määrä kilogrammoina elopainoa,
- aluksen nimi,
- koodi (saapuminen "IN", poistuminen "OUT"),
- päivämäärä, kellonaika, maantieteellinen sijainti,
- päällikön nimi.
7 artikla
Komissio toimittaa jäsenvaltioille luettelon Norjan viranomaisten ilmoittamista aluksista, joilla on oikeus harjoittaa kalastustoimintaa 1 artiklan 1 kohdassa säädetyllä alueella ja säädettynä aikana. Luettelon on sisällettävä tiedot, jotka on lueteltu yhteisön vesialueilla ja yhteisön aluksiin sellaisilla muilla vesialueilla, joilla sovelletaan saalisrajoituksia, sovellettavien eräiden kalakantojen ja kalakantaryhmien kalastusmahdollisuuksien ja niihin liittyvien edellytysten vahvistamisesta vuodeksi 2001 15 päivänä joulukuuta 2000 annetun neuvoston asetuksen (EY) N:o 2848/2000(21) 13 artiklan 2 kohdassa.
8 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 30 päivään huhtikuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä helmikuuta 2001.